b"\n_START_ARTICLE_\nPudor\n_START_PARAGRAPH_\nEl pudor \xc3\xa9s una forma especial de sentiment de vergonya que hom pot sentir davant l'exposici\xc3\xb3 de certes parts del cos o de funcions fisiol\xc3\xb2giques o per manca d'algun indument concret._NEWLINE_El pudor \xc3\xa9s un sentiment inculcat de forma cultural de tal manera que pren formes molt diferents en cada societat. Habitualment, el que \xc3\xa9s o no acceptable sol ser diferent per a homes i dones. En alguns casos, es requereix que la dona vagi tapada de cap a peus, mentre que en d'altres la nuesa total o parcial \xc3\xa9s acceptada, almenys en alguns casos._NEWLINE_En la cultura occidental, el pudor s'apr\xc3\xa8n a partir de l'observaci\xc3\xb3 del m\xc3\xb3n adult i pels missatges verbals o no verbals (frases, renys, c\xc3\xa0stigs, mirades) que hom dirigeix als infants, sobretot a partir de l'adquisici\xc3\xb3 del control de l'esf\xc3\xadnter. Es focalitza sobretot en la possibilitat que altres persones observin els \xc3\xb2rgans genitals, per\xc3\xb2 tamb\xc3\xa9 cap a les funcions sexuals i excretores. Amb menor intensitat poden generar pudor els pits femenins, les natges i el fet de vestir de forma inapropiada del punt de vista sociocultural. La nostra societat ha defensat que \xc3\xa9s un sentiment natural tot oblidant, per\xc3\xb2, que s'adquireix i es transmet culturalment._NEWLINE_En altres cultures hi ha o han existit altres formes de pudor, com mostrar els peus femenins en la cultura xinesa, l'exposici\xc3\xb3 de la cara (homes tuaregs, dones \xc3\xa0rabs), que altres observin la ingesti\xc3\xb3 d'aliments, l'erecci\xc3\xb3 p\xc3\xbablica o que observin els genitals en tribus que viuen b\xc3\xa0sicament en nuesa, entre d'altres. Fins i tot hi ha cultures que senten pudor per desprendre's dels anells labials. Tamb\xc3\xa9 hi ha cultures que no senten cap pudor per l'exposici\xc3\xb3 del cos o per mostrar activitats sexuals sexualitat en p\xc3\xbablic."